ভারতীয় বিদেশমন্ত্রক বা সেনা কেউ এই ভিডিও নিয়ে কিছু জানায়নি। তবে, শুক্রবার ভারতীয় মন্ত্রক স্বীকার করে যে স্বাধীনতা দিবসে লাদাখে ভারতীয় সেনা এবং চিনা সৈন্যদের মধ্যে মারপিট হয়েছে। ১৫ অগাস্টের দিন লাদাখের প্যাংগং টসো-তে যে এই ঘটনা ঘটেছে তা তিনি নিশ্চিত করছেন বলে শুক্রবার বিবৃতি দেন বিদেশমন্ত্রকের মুখপাত্র রাভিশ কুমার। যদিও, গত কয়েক দিন ধরেই এই ঘটনা নিয়ে মুখে কুলুপ এঁটেছিল মোদী সরকার এবং ভারতীয় সেনা। রাভিশ কুমার প্রতিক্রিয়া দিতে গিয়ে আরও জানান যে, 'এই ধরণের ঘটনা না সীমান্তে দু'দেশের মধ্যে শান্তি প্রতিষ্ঠায় কোনওভাবে সাহায্য করে, না ভারত বা চিন সরকারের কোনও স্বার্থকে সুরক্ষিত করে।'